”Borgmester i Aalborg Kommune.” Det er ikke en titel, som han helt har vænnet sig til endnu. - Jeg var ude til et første-spadestik-arrangement i dag. Og det der med, at ”nu kommer borgmesteren,” det skal jeg lige vænne mig til. Det fortæller Lasse Frimand Jensen (S), der siden mandag den 19. juni officielt har kunnet kalde sig borgmester i Aalborg Kommune. - Der var nogle søde børn nede på mine børns skole, som forleden morgen råbte: ”Der kommer mesteren!” Det, synes jeg egentlig også, var ret fedt. Jeg er aldrig blevet kaldt ”mester” før, griner han. Lasse Frimand Jensen blev den 6. juni valgt af Socialdemokratiets medlemmer i Aalborg til at overtage borgmesterposten resten af valgperioden. Det sker efter at Thomas Kastrup-Larsen valgte at stoppe som borgmester i Aalborg Kommune. I et længere interview med TV2 Nord fortæller Lasse Frimand Jensen nu om, hvordan det er, pludselig at stå i spidsen for Danmark tredjestørste kommune. - Jeg havde et oplæg i går for medarbejderne i Økonomi- og Erhvervsforvaltningen. Der sad jeg lige et par minutter inden det blev min tur til at sige noget og tænkte ”hvad ville Thomas have sagt?” Og da jeg så rejste mig op, havde jeg fuldstændig glemt den tanke og gjorde det helt på min egen måde, fortæller han. For nok er det en kommune, hvor hans forgænger gennem ni et halvt år på posten satte sit tydelige præg, men samtidig er Lasse Frimand Jensen også 100 procent bevidst om, at som minimum frem til kommunalvalget i 2025, er det altså ham, der nu bærer borgmesterkæden. - Jeg kan godt lide politik og jeg kan godt lide vores kommune. Så at kunne arbejde endnu mere intensivt med det, end jeg har gjort hidtil, synes jeg, er helt vildt fedt, siger han. Inspireret af ikonisk fodboldtræner Og så er der alt det lavpraktiske, når man begynder i et nyt job – for eksempel, hvordan man skal indrette sit kontor. Her fortæller Lasse Frimand Jensen, at hans personlige præg på borgmesterkontoret bliver med inspiration fra en verdenskendt fodboldtræner. - En af de ting, som jeg rigtig gerne vil have, er et stort kort over hele kommunen. Så er det lidt lettere at visualisere ting overfor potentielle investorer eller andre besøgende. - Jeg blev faktisk inspireret til det af Jürgen Klopp (træner for fodboldklubben Liverpool, red.). Da han kom fra Tyskland til England som træner, satte han også et stort kort op, så han for eksempel vidste, hvor Plymouth var, hvis de skulle spille en kamp der, fortæller han. Dog bliver det næppe til signerede fodbolde eller fodboldtrøjer på kontoret, da der – trods alt – er visse retningslinjer for, hvordan man kan indrette et borgmesterkontor, lyder det fra Aalborg Kommunes nye borgmester. Se hele interviewet i ”Indblik” med Lasse Frimand Jensen på mandag klokken 19.45 på TV2 Nord Salto. Du kan også downloade programmet som podcast.

Referat:
I TV2 Nords magasin ”Indblik” deler Lasse Frimand Jensen nu sine tanker og overvejelser om at stå i spidsen for Danmarks tredjestørste kommune.